Predkladacia správa

Materiál „Návrh na poskytnutie investičnej pomoci pre spoločnosť KIA Motors    Slovakia s. r. o.“ sa predkladá na rokovanie vlády Slovenskej republiky ako iniciatívny materiál. 
 
Spoločnosť KIA Motors Slovakia s. r. o. podala dňa 3. apríla 2009 v zmysle
§ 9 ods. 1 zákona č. 561/2007 Z. z. o investičnej pomoci a o zmene a doplnení niektorých zákonov v znení zákona č. 56/2009 Z. z. investičný zámer „Výstavba novej motorárne“, v lokalite Gbeľany, okres Žilina.
 
Realizácia investičného zámeru vo výške 110 518 000 Eur je rozložená na obdobie rokov 2010 – 2012, pričom v priamej súvislosti s investíciou sa predpokladá vytvorenie 274 nových pracovných miest do konca roka 2012.
 
V súvislosti s investičným zámerom spoločnosť KIA Motors Slovakia s. r. o. požaduje investičnú pomoc formou úľavy na dani z príjmu v celkovej výške 15 070 000 Eur.

Požadovaná investičná pomoc spĺňa definičné znaky štátnej pomoci, ktorej cieľom je podpora rozšírenia existujúceho podniku. Požadovaná pomoc spadá pod výnimku podľa článku 87 ods. 3 písm. a) Zmluvy o ES.
 
Z odborného posudku k investičnému zámeru, ktorý vypracovala agentúra SARIO, vyplýva, že spoločnosť KIA Motors Slovakia s. r. o. má predpoklad splniť všeobecné podmienky na poskytnutie investičnej pomoci podľa zákona č. 561/2007 Z. z. o investičnej pomoci a o zmene a doplnení niektorých zákonov v znení zákona č. 56/2009 Z. z.. 
 
Spoločnosť KIA Motors Slovakia s. r. o., v zmysle § 12 zákona č. 561/2007 Z. z. o investičnej pomoci a o zmene a doplnení niektorých zákonov v znení zákona č. 56/2009 Z. z. požiadala dňa 28. mája 2009 o poskytnutie investičnej pomoci na realizáciu investičného zámeru.
 
 	Predkladaný materiál má nepriamy dopad na štátny rozpočet a verejné financie, ktorý je uvedený v doložke finančných, ekonomických vplyvov a vplyvov na zamestnanosť.
 
Materiál bol zaslaný na pripomienkovanie Ministerstvu financií SR, ako poskytovateľovi pomoci. Vznesené pripomienky boli akceptované a zapracované do predkladaného materiálu.